‘เกษตรยางเหล็ก’ แห่กู้เงินหมุนเวียน
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — สินเชื่อหมุนเวียนอู้ฟู่ ธนาคารทหารไทยกินเรียบ 3 เดือนแรกกวาดไป 80% ของสินเชื่อปล่อยใหม่ กลุ่มเกษตร แปรรูป ยาง ใช้เงินเพิ่ม เหล็กจ่อขยายตัว
นายปิติ ตัณฑเกษม ประธานเจ้าหน้าที่บริหารธุรกิจขนาดใหญ่ ธนาคารทหารไทย เปิดเผยว่า ปีนี้จะเห็นสัดส่วนการปล่อยสินเชื่อหมุนเวียนเพิ่มขึ้น จากราคาสินค้าและวัตถุดิบในการผลิตที่ปรับตัวเพิ่มขึ้น ทำให้ผู้ประกอบการต้องขอสินเชื่อหมุนเวียนเพิ่ม โดยไตรมาสแรกหากนับการปล่อยสินเชื่อที่ไม่เกี่ยวกับกลุ่มบิ๊กซี 1.5 หมื่นล้านบาท ปล่อยสินเชื่อไปแล้ว 6,0007,000 ล้านบาท ในจำนวนนี้กว่า 80% เป็นสินเชื่อหมุนเวียน 
สัญญาณการขอสินเชื่อหมุนเวียนที่เพิ่มขึ้น เริ่มเห็นตั้งแต่ไตรมาส 4 ปีก่อน ซึ่งจะเห็นทั้งกลุ่มเกษตร สินค้าเกษตรแปรรูป และผลิตภัณฑ์ยางมีการขอกู้มากขึ้น เพราะวัตถุดิบต่างปรับขึ้นราคา โดย 2 กลุ่มอุตสาหกรรมนี้ถือเป็นสัดส่วนสินเชื่อในลำดับต้นๆ ของกลุ่มลูกค้าขนาดใหญ่ของธนาคาร ขณะที่ช่วงต่อไปกลุ่มอุตสาหกรรมที่คาดว่าจะต้องใช้สินเชื่อหมุนเวียนเพิ่ม คือ กลุ่มเหล็ก เพราะจะเห็นการก่อสร้างรถไฟฟ้า 
นายปิติ กล่าวว่า ขณะนี้สภาพคล่องในระบบธนาคารพาณิชย์เริ่มลดลงมาก โดยปี 2553 สภาพคล่องในระบบมีมากกว่า 1 ล้านล้านบาท แต่ขณะนี้ลดลง 50% เพราะเกิดจากการดึงเงินไปอยู่ในกลุ่มธนาคารเฉพาะกิจของรัฐ ที่มีการออกพันธบัตรมาดูดเงินฝากจากระบบธนาคารพาณิชย์จึงแข่งขันกันขึ้นดอกเบี้ยเงินฝากมากขึ้น
อย่างไรก็ดี ในด้านเงินกู้นั้น ธนาคารก็เริ่มจะหาส่วนต่างดอกเบี้ยให้มากขึ้น โดยเฉพาะลูกค้าที่ขอสินเชื่อหมุนเวียน 5 หรือ 7 วัน จะมีการคิดดอกเบี้ยแต่ละครั้งไม่เหมือนเดิม ต้องมีการเจรจาทุกครั้ง จากเดิมดอกเบี้ยอาจไม่มีการเปลี่ยนแปลงมากนัก เพราะสภาพคล่องในระบบมีจำนวนมาก ขณะนี้ของถูกจะไม่มีให้เห็นแล้ว
“ตอนนี้เงินที่อยู่ในกลุ่มธนาคารเฉพาะกิจโตขึ้นมาก สภาพคล่องหายไปครึ่งหนึ่ง ก็ไม่รู้ว่ารัฐบาลจะเอาไปใช้อะไร แต่เมื่อเป็นอย่างนี้ ลูกค้าที่ขอเงินกู้หมุนเวียนสั้นๆ ก็ต้องมีการตกลงดอกเบี้ยกันใหม่เป็นครั้งๆ ไป เพราะดอกเบี้ยขาขึ้น ซึ่งปีนี้สินเชื่อก็มองว่าจะอยู่ที่เงินทุนหมุนเวียน ส่วนการลงทุนขนาดใหญ่เชื่อว่าจะค่อยเป็นค่อยไป” นายปิติ กล่าว
นายอภิศักดิ์ ตันติวรวงศ์ กรรมการผู้จัดการ ธนาคารกรุงไทย เชื่อว่าหลังจากนี้ไปสินเชื่อหมุนเวียนของลูกค้าจะเพิ่มขึ้นในแทบทุกกลุ่ม เพราะต้นทุนราคาสินค้าเพิ่มขึ้น จึงได้ให้นโยบายในการขยายวงเงินให้กับลูกค้าเพิ่มขึ้น